KOMMISSIONENS FORORDNING (EF) Nr. 1549/2004
af 30. august 2004
om fravigelse af Rådets forordning (EF) nr. 1785/2003 for så vidt angår importordningen for ris og om fastsættelse af særlige overgangsbestemmelser for importen af Basmati-ris
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1785/2003 af 29. september 2003 om den fælles markedsordning for ris (1), særlig artikel 10, stk. 2, og artikel 11, stk. 4,
under henvisning til Rådets afgørelse 2004/619/EF af 11. august 2004 om ændring af EU’s importordning for ris (2), særlig artikel 2,
under henvisning til Rådets afgørelse 2004/617/EF af 11. august 2004 om indgåelse af en aftale i form af brevveksling mellem Det Europæiske Fællesskab og Indien i henhold til artikel XXVIII i GATT 1994 om ændring af indrømmelser for ris i liste CXL, der er knyttet som bilag til GATT 1994 (3), særlig artikel 2,
under henvisning til Rådets afgørelse 2004/618/EF af 11. august 2004 om indgåelse af en aftale i form af brevveksling mellem Det Europæiske Fællesskab og Pakistan i henhold til artikel XXVIII i GATT 1994 om ændring af indrømmelser for ris i liste CXL, der er knyttet som bilag til GATT 1994 (4), særlig artikel 2, og
ud fra følgende betragtninger:
(1)
Afgørelse 2004/619/EF ændrer importordningen for afskallet ris og sleben ris i Fællesskabet. Afgørelse 2004/617/EF og 2004/618/EF fastsætter betingelser for indførsel af Basmati-ris. Denne ændring af ordningen gør det nødvendigt at ændre forordning (EF) nr. 1785/2003. For at disse afgørelser kan anvendes fra den 1. september 2004, således som fastsat i de aftaler, der godkendtes ved disse afgørelser, bør forordning (EF) nr. 1785/2003 fraviges i en overgangsperiode, som skal udløbe den dato, hvor ændringen af nævnte forordning træder i kraft, og senest den 30. juni 2005.
(2)
Afgørelse 2004/617/EF og 2004/618/EF fastsætter endvidere en overgangsordning for indførsel af Basmati-ris, der skal gælde indtil indførelsen af en endelig importordning for denne ris. Der bør fastsættes særlige overgangsbestemmelser.
(3)
Basmati-ris skal for at nyde godt af nul-importtolden tilhøre en i aftalerne specificeret sort. For at sikre at den Basmati-ris, der er indført med anvendelse af en nultold, har disse egenskaber, bør dette attesteres ved et ægthedscertifikat udstedt af de kompetente myndigheder.
(4)
For at forebygge svig bør der indføres mekanismer til kontrol af den angivne Basmati-rissort.
(5)
Under overgangsordningen for import af Basmati-ris indføres en procedure for konsultation af eksportlandet i tilfælde af markedsforstyrrelser og eventuel anvendelse af den fulde toldsats, hvis konsultationerne ikke udmunder i en tilfredsstillende løsning. Det bør defineres, hvornår markedet kan betragtes som forstyrret.
(6)
Som følge af denne overgangsordnings indførelse bør Kommissionens forordning (EF) nr. 1503/96 af 29. juli 1996 om gennemførelsesbestemmelser til Rådets forordning (EF) nr. 3072/95 for så vidt angår importtold for ris (5) ophæves.
(7)
Den importtold for afskallet ris og for sleben ris, der er fastsat i artikel 11, stk. 2, i forordning (EF) nr. 1785/2003, anvendes som beregningsgrundlag for den nedsatte importtold, der er fastsat i Kommissionens forordning (EF) nr. 638/2003 af 9. april 2003 om gennemførelsesbestemmelser til Rådets forordning (EF) nr. 2286/2002 og Rådets afgørelse 2001/822/EF for så vidt angår ordningen for indførsel af ris med oprindelse i stater i Afrika, Vestindien og Stillehavet (AVS) og oversøiske lande og territorier (OLT) (6), Kommissionens forordning (EØF) nr. 862/91 af 8. april 1991 om gennemførelsesbestemmelser til Rådets forordning (EØF) nr. 3491/90 om indførsel af ris med oprindelse i Bangladesh (7) og Rådets forordning (EF) nr. 2184/96 af 28. oktober 1996 om indførsel af ris fra Egypten (8). De i nærværende forordning fastsatte importtoldsatser bør midlertidigt anvendes som grundlag for beregningen af de nedsatte satser for de pågældende produkter.
(8)
Forvaltningskomitéen for Korn har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
1. Uanset artikel 11, stk. 2, i forordning (EF) nr. 1785/2003 er importtolden for afskallet ris henhørende under KN-kode 1006 20 på 65 EUR/t, og importtolden for sleben ris henhørende under KN-kode 1006 30 er på 175 EUR/t.
2. Uanset artikel 11, stk. 2, i forordning (EF) nr. 1785/2003 kan Basmati-rissorter, der er henhørende under KN-kode 1006 20 17 og 1006 20 98 og specificeret i bilag I, nyde godt af en nul-importtold.
I tilfælde af anvendelse af stk. 1 finder foranstaltningerne i artikel 2-8 anvendelse.
Artikel 2
1. Ansøgningen om importlicens for Basmati-ris skal:
a)
i rubrik 8 indeholde oprindelseslandets navn og et kryds ved »ja«
b)
i rubrik 20 indeholde en af de i bilag II nævnte angivelser.
2. Licensansøgningen om import af Basmati-ris ledsages af:
a)
bevis for, at ansøgeren er en fysisk eller juridisk person og i mindst tolv måneder har udøvet handelsvirksomhed i rissektoren, og at han er registreret i den medlemsstat, hvor ansøgningen indgives
b)
et ægthedscertifikat for produktet udstedt af et kompetent organ i eksportlandet, jf. bilag III.
Artikel 3
1. Ægthedscertifikatet udformes i overensstemmelse med blanketmodellen i bilag IV.
Denne blanket måler ca. 210 mm × 297 mm. Originaleksemplaret trykkes på papir, som afslører enhver mekanisk eller kemisk forfalskning.
Formularerne skal trykkes og udfyldes på engelsk.
Originaleksemplaret og kopierne udfyldes på skrivemaskine eller i hånden. I sidstnævnte tilfælde udfyldes de med blæk og blokbogstaver.
Alle ægthedscertifikater forsynes i rubrikken øverst til højre med et løbenummer. Kopierne har samme løbenummer som originalen.
2. Det udstedende organ opbevarer det originale ægthedscertifikat og returnerer en kopi til ansøgeren.
Ægthedscertifikatet er gyldigt i 90 dage fra udstedelsesdagen.
Det er kun gyldigt, hvis rubrikkerne er behørigt udfyldt, og det er undertegnet.
Artikel 4
1. Importlicensen for Basmati-ris skal:
a)
i rubrik 8 indeholde oprindelseslandets navn og et kryds ved »ja«
b)
i rubrik 20 indeholde en af de i bilag V nævnte angivelser.
2. Uanset artikel 9 i Kommissionens forordning (EF) nr. 1291/2000 (9) kan de rettigheder, der følger af importlicensen for Basmati-ris, ikke overdrages.
3. Uanset artikel 12 i Kommissionens forordning (EF) nr. 1342/2003 (10) udgør satsen for sikkerhedsstillelsen for importlicensen for Basmati-ris 70 EUR/t.
Artikel 5
Medlemsstaterne meddeler pr. telefax eller via elektronisk medie Kommissionen følgende oplysninger:
a)
senest den anden arbejdsdag efter afslaget de mængder Basmati-ris, for hvilke importlicensansøgningerne er afvist, med angivelse af datoen for og grundene til afslaget, KN-kode, oprindelsesland, udstedende organ og ægthedscertifikatets nummer samt indehaverens navn og adresse
b)
senest den anden arbejdsdag efter licensudstedelsen de mængder Basmati-ris, for hvilke der er udstedt importlicenser, med angivelse af dato, KN-kode, oprindelsesland, udstedende organ og ægthedscertifikatets nummer samt ansøgerens navn og adresse
c)
senest den anden arbejdsdag efter licensannulleringen de mængder, der er annulleret licenser for, samt navn og adresse på indehaverne af de annullerede licenser
d)
den sidste arbejdsdag i hver måned efter måneden for overgangen til fri omsætning de mængder, som rent faktisk er overgået til fri omsætning, med angivelse af KN-kode, oprindelsesland, udstedende organ og ægthedscertifikatets nummer.
De i stk. 1 omhandlede oplysninger gives adskilt fra de oplysninger, der vedrører de øvrige ansøgninger om importlicenser for ris.
Artikel 6
I forbindelse med stikprøvekontrol eller målrettet kontrol af forretninger, hvor der er risiko for svig, tager medlemsstaterne repræsentative stikprøver af importeret Basmati-ris. De sendes til oprindelseslandets kompetente organ, jf. bilag VI, til gennemførelse af en sortstest baseret på dna.
Medlemsstaten kan ligeledes foretage en sortstest på samme stikprøve i et EF-laboratorium. Hvis resultaterne af en af disse tests viser, at det analyserede produkt ikke svarer til den sort, der er angivet i ægthedscertifikatet, finder den i artikel 1, stk. 1, fastsatte importtold anvendelse.
Artikel 7
Rismarkedet anses for forstyrret, når der uden en tilfredsstillende forklaring konstateres en betydelig stigning i importen af Basmati-ris i et af årets fire kvartaler i forhold til det foregående kvartal.
Artikel 8
Kommissionen ajourfører bilag III og VI.
Artikel 9
Forordning (EF) nr. 1503/96 ophæves.
De importlicenser for Basmati-ris, der er ansøgt om inden den 1. september 2004 i henhold til ovennævnte forordning, er fortsat gyldige, og de produkter, der er importeret ved anvendelse af disse licenser, nyder godt af den importtold, der er fastsat i artikel 1, stk. 2, i nærværende forordning.
Artikel 10
I en overgangsperiode anvendes den importtold, der omhandles i artikel 1, stk. 1, i nærværende forordning, til at beregne den importtoldnedsættelse, der omhandles i artikel 1, andet og tredje led, i forordning (EØF) nr. 862/91, artikel 1 i forordning (EF) nr. 2184/96 og artikel 6 i forordning (EF) nr. 638/2003.
Artikel 11
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 1. september 2004.
Den anvendes indtil datoen for anvendelsen af forordningen om ændring af artikel 11, stk. 2, i forordning (EF) nr. 1785/2003 og senest indtil den 30. juni 2005.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. august 2004.